Source: http://kourakis.gr/question/%CE%88%CE%BB%CE%BB%CE%B5%CE%B9%CF%88%CE%B7-%CF%80%CE%B5%CF%84%CF%81%CE%B5%CE%BB%CE%B1%CE%AF%CE%BF%CF%85-%CE%B8%CE%AD%CF%81%CE%BC%CE%B1%CE%BD%CF%83%CE%B7%CF%82-%CF%83%CF%84%CE%BF-%CF%83%CF%87%CE%BF%CE%BB%CE%B9%CE%BA%CF%8C-%CE%BA%CF%84%CE%B7%CF%81%CE%B9%CE%B1%CE%BA%CF%8C-%CF%83%CF%85%CE%B3%CE%BA%CF%81%CF%8C%CF%84%CE%B7%CE%BC%CE%B1-%CF%84%CE%BF%CF%85-%CE%9F%CE%91%CE%95%CE%94-%CF%83%CF%84%CE%B7%CE%BD-%CE%9B%CE%B1%CE%BA%CE%BA%CE%B9%CE%AC-%CE%98%CE%B5%CF%83%CF%83%CE%B1%CE%BB%CE%BF%CE%BD%CE%AF
Timestamp: 2020-07-07 22:37:10+00:00
Document Index: 25269716

Matched Legal Cases: ['ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ\n']

﻿ Έλλειψη πετρελαίου θέρμανσης στο σχολικό κτηριακό συγκρότημα του ΟΑΕΔ στην Λακκιά Θεσσαλονίκης | Τάσος Κουράκης
Έλλειψη πετρελαίου θέρμανσης στο σχολικό κτηριακό συγκρότημα του ΟΑΕΔ στην Λακκιά Θεσσαλονίκης
τους Υπουργούς Εσωτερικών - Εργασίας, Κοινωνικής Ασφάλισης & Πρόνοιας - Μακεδονίας & Θράκης
Αριθμός πρωτοκόλλου κατάθεσης:7233/14.2.2013
Στο σχολικό κτηριακό συγκρότημα του ΟΑΕΔ στην Λακκιά Θεσσαλονίκης, όπου στεγάζονται η Πρότυπη Βιομηχανική Μονάδα (ΠΒΜ) Επαγγελματικής Κατάρτισης εφήβων με Ειδικές Εκπαιδευτικές Ανάγκες και η Επαγγελματική Σχολή (ΕΠΑ.Σ), το πετρέλαιο θέρμανσης έχει τελειώσει και οι διαδικασίες για προμήθεια πετρελαίου έχουν εμπλακεί σ’ έναν κυκεώνα απίστευτης γραφειοκρατίας.
Ο ΟΑΕΔ Λακκιάς έχει εγκρίνει την προμήθεια πετρελαίου θέρμανσης και το αντίστοιχο ποσό για το σχολικό κτηριακό συγκρότημα μέχρι και τις 15 Απριλίου του 2013, ωστόσο, ο ΟΑΕΔ από 1/1/2013 δεν είναι αρμόδιος για την διεξαγωγή του σχετικού διαγωνισμού, αλλά βάσει του Καλλικράτη αρμοδια είναι η Περιφέρεια Κεντρικής Μακεδονίας. Η Περιφέρεια Κεντρικής Μακεδονίας δεν έχει προχωρήσει στην προκύρηξη διαγωνισμού για προμήθεια πετρελαίου, αλλά με έγγραφο αίτημα της προς το Υπουργείο Εσωτερικών έχει ζητήσει γραπτή άδεια, ώστε να εξουσιοδοτήσει τον ΟΑΕΔ να προχωρήσει στον διαγωνισμό. Το Υπουργείο Εσωτερικών δεν έχει απαντήσει στο αίτημα της Περιφέρειας Κεντρικής Μακεδονίας και η Περιφέρεια αρνείται να προχωρήσει είτε στην διεξαγωγή διαγωνισμού είτε στην εξουσιοδότηση του ΟΑΕΔ.
Το αποτέλεσμα είναι οι μαθητές και οι μαθήτριες της ΠΒΜ και της ΕΠΑ.Σ Λακκιάς να μην έχουν πετρέλαιο θέρμανσης και οι Σχολές να υπολειτουργούν, καθώς, αρκετοί γονείς της ΠΒΜ λόγω και της αυξημένης ευαισθησίας των μαθητών, δεν στέλνουν τα παιδιά τους στο σχολείο, ενώ, τα απογευματινά μαθήματα της ΕΠΑ.Σ. δεν πραγματοποιούνται λόγω…ψύχους. Είναι προφανές ότι αν συνεχιστεί αυτή η κατάσταση η ΠΒΜ και η ΕΠΑ.Σ Λακκιάς θα οδηγηθούν σε παύση της λειτουργίας τους με εξαιρετικά σοβαρές κοινωνικές συνέπειες σε βάρος των μαθητών και των οικογένειων τους.
Η μνημονιακή πολιτική της συγκυβέρνησης έχει ήδη οδηγήσει στην πλήρη απαξίωση των δομών κατάρτισης του ΟΑΕΔ παρέχοντας ελάχιστες δυνατότητες και υπηρεσίες στους εκπαιδευόμενους. Αναφορικά δε με την επαγγελματική κατάρτιση εφήβων με Ειδικές Εκπαιδευτικές Ανάγκες, η μόνη δομή που λειτουργεί στην Θεσσαλονίκη είναι η ΠΒΜ Λακκιάς και η παύση λειτουργίας της θα στερήσει πλέον οριστικά το δικαίωμα πρόσβασης των εφήβων αυτών στην επαγγελματική κατάρτιση.
Επειδή, η αδιαφορία της κυβέρνησης και των αρμόδιων φορέων αναφορικά με την προμήθεια πετρελαίου της ΠΒΜ και της ΕΠΑ.Σ. Λακκιάς έχει ξεπαράσει κάθε όριο αντοχής των μαθητών, των γονέων τους και των εργαζομένων του ΟΑΕΔ
Επειδή, το κοινωνικό κόστος της υπολειτουργίας της ΠΒΜ και της ΕΠΑ.Σ. Λακκιάς είναι πολύ μεγάλο
Σε ποιες ενέργειες προτίθενται να προβούν άμεσα, ώστε να ξεπεραστούν τα εμπόδια της γραφειοκρατίας και να προμηθευτεί το σχολικό κτηριακό συγκρότημα της Λακκιάς (ΠΒΜ & ΕΠΑΣ) άμεσα το απαιτούμενο πετρέλαιο θέρμανσης για την λειτουργία του;
Δείτε την απάντηση εδώ: http://bit.ly/1hdr9Y2